b'\n_START_ARTICLE_\nAngel\n_START_PARAGRAPH_\nAngel je splo\xc5\xa1na oznaka nadnaravnih duhovnih bitij v bli\xc5\xbeini bo\xc5\xbeanstev. Pogosto so njihovi slu\xc5\xbeabniki in sli. Njihovo bivali\xc5\xa1\xc4\x8de so ve\xc4\x8dinoma nebesa. V nasprotju z zlimi duhovi zastopajo nebesni svet in dobro. Tisti, ki spremljajo in varujejo \xc4\x8dloveka so angeli varuhi._NEWLINE_Angele najve\xc4\x8dkrat upodabljajo s krili._NEWLINE_Izraz angel izvira iz gr\xc5\xa1\xc4\x8dine: \xe1\xbc\x84\xce\xb3\xce\xb3\xce\xb5\xce\xbb\xce\xbf\xcf\x82 [\xc3\xa1ngelos] = odposlanec, kurir, sel. Angeli imajo vlogo Bo\xc5\xbejih slov zlasti v abrahamskih religijah (judovstvo, kr\xc5\xa1\xc4\x8danstvo in islam). Angel je v hebrej\xc5\xa1\xc4\x8dini \xd7\x9e\xd7\x9c\xd7\x90\xd7\x9a\xe2\x80\x8e [malah], v arab\xc5\xa1\xc4\x8dini pa \xd8\xa7\xd9\x84\xd9\x85\xd9\x84\xd9\x83 [al-malak, al-melek] - obe besedi pomenita odposlanec.\n_START_SECTION_\nNamen\n_START_PARAGRAPH_\nV Svetem pismu so angeli posredniki Bo\xc5\xbeje mo\xc4\x8di, obstajajo zato, da izvr\xc5\xa1ujejo Bo\xc5\xbejo voljo. Angeli se prika\xc5\xbeejo tako posameznikom, kot tudi celotnim narodom, da najavijo dogodke, dobre ali slabe, ki se ti\xc4\x8dejo ljudi. Angeli so Abrahamu napovedali rojstvo Izaka, Man\xc3\xb3ahu rojstvo Samsona in Abrahamu uni\xc4\x8denje Sodome. Omenjeni so tudi angeli varuhi. V Sodnikih je Gospodov angel naslovil vse ljudi in jim obljubil, da jih bo pripeljal v obljubljeno de\xc5\xbeelo. Angel je bil tisti, ki je Eliji prinesel meso in pija\xc4\x8do in tako kot je Bog pazil na Jakoba, tako vsako pobo\xc5\xbeno osebo varuje angel, ki skrbi zanjo ne glede na vse. So pa tudi voja\xc5\xa1ki angeli, eden izmed njih je na primer v eni no\xc4\x8di pokon\xc4\x8dal celo asirsko vojsko, ki je \xc5\xa1tela 185 000 mo\xc5\xbe; bo\xc5\xbeji sli bodo pri\xc5\xa1li na ladjah in prestra\xc5\xa1ili brezbri\xc5\xbene Etiopijce (Ezk 30:9); angeli bodo ruvali sovra\xc5\xbenike kakor pleve (Ps 35:5-6). _NEWLINE_Omenjeni so tudi angeli ma\xc5\xa1\xc4\x8devanja, na primer v drugi Samuelovi knjigi 2Sam 24:15. Glede na ta svetopisemski odstavek izgleda, da je bila epidemija poosebljena in zlobni angeli v Psalmu 78 so mi\xc5\xa1ljeni kot taka poosebitev (PS 78:49). Zlo je v tem primeru mi\xc5\xa1ljeno kot vzro\xc4\x8dno, v smislu \xc2\xbbpovzro\xc4\x8dati zlo\xc2\xab\xc2\xa0in ne kot zlo samo, kajti angeli so po naravi naklonjeni \xc4\x8dloveku. Predvsem pa angeli poveli\xc4\x8dujejo Boga (Ps 19:1-2)._NEWLINE_Angeli sestavljajo Bo\xc5\xbeje nebe\xc5\xa1ko sodi\xc5\xa1\xc4\x8de, kjer z Bogom sedijo na koncilu (1Kr 22:19), zatorej so imenovani Njegov \xc2\xbbzbor svetih\xc2\xab\xc2\xa0 (Ps 89:6-8). Spremljajo Boga kot njegovi pomo\xc4\x8dniki, ko se prika\xc5\xbee \xc4\x8dloveku (5Mz 33:2), nekateri angeli pa so poslani na zemljo, da Bogu poro\xc4\x8dajo, kaj se dogaja (Zah 6:7)._NEWLINE_V prero\xc5\xa1kih knjigah se angeli pojavljajo kot prero\xc5\xa1ki duhovi, ki prerokom prina\xc5\xa1ajo Bo\xc5\xbejo besedo, na primer v prvi knjigi kraljev (1Kr)._NEWLINE_Angeli zelo neradi izdajo svoje ime, \xc4\x8de jih po njem vpra\xc5\xa1amo (Sod 13:18).\n_START_SECTION_\nVidez\n_START_PARAGRAPH_\nV hebrejski Bibliji se angeli pogosto pojavljajo ljudem kot nenavadno lepi ljudje in navadno niso takoj prepoznani kot angeli (1Mz 18:2, 1Mz 19:5, Sod 6:17). Nekateri letijo, nekateri postanejo nevidni, nekateri pa izginejo v svetem ognju. Bog, na primer, se je prikazal v plamenih gore\xc4\x8dega grma. Angeli so opisani tako \xc4\x8disti in svetli kakor nebesa, saj naj bi nastali iz ognja, nato pa naj bi jih obdajala svetloba (Ps 104:4). Nekateri verzi apokrifnih/devterokanoni\xc4\x8dnih besedil upodabljajo angele v modrih ali rde\xc4\x8dih haljah. \xc4\x8ceprav so angeli nadnaravni, lahko prevzamejo \xc4\x8dlove\xc5\xa1ko podobo. Lahko so upodobljeni z me\xc4\x8dem ali kak\xc5\xa1nim drugim oro\xc5\xbejem v rokah, nekateri imajo ob sebi rog, nekateri jezdijo konje. V prvi kroni\xc5\xa1ki knjigi je omenjen mogo\xc4\x8den angel, ki stoji med zemljo in nebesi (1Krn 21:16,30), podrobnej\xc5\xa1i opis pa se nahaja v Danielovi knjigi (Dan 10:5-6). Ta opis je zelo podoben tistemu v knjigi Razodetij. _NEWLINE__NEWLINE_Raz\xc5\xa1irjeno je prepri\xc4\x8danje, da ima ve\xc4\x8dina angelov krila. To se je razvilo iz dejstva, da imajo sposobnost letenja (Dan 9,21). Tako kerubi, kot serafi so v Svetem pismu opisani s krili. Poleg kril pa naj bi imeli tudi svetni\xc5\xa1ki sij.\n_START_SECTION_\nV kr\xc5\xa1\xc4\x8danstvu\n_START_PARAGRAPH_\nV kr\xc5\xa1\xc4\x8danstvu so angeli duhovna bitja, ki nimajo telesa, imajo pa svojo osebnost in svobodno voljo. Med vsemi ustvarjenimi bitji so angeli najpopolnej\xc5\xa1i in zato najbli\xc5\xbeji Bogu. _NEWLINE_Po svetem Avgu\xc5\xa1tinu izraz angeli ne ozna\xc4\x8duje njihove narave, kaj so, pa\xc4\x8d pa, kak\xc5\xa1no slu\xc5\xbebo opravljajo. In ta slu\xc5\xbeba je predvsem usmerjena na Kristusa. Angel Gabriel je oznanil Mariji u\xc4\x8dlove\xc4\x8denje Bo\xc5\xbejega Sina. Druga slu\xc5\xbeba, ki jo opravljajo angeli, je varovanje Cerkve in vsakega posameznega kristjana. Te angele ozna\xc4\x8dujemo kot angele varuhe._NEWLINE_Dionizij Areopagit je v delu Nebe\xc5\xa1ka hierarhija pisal o devetih zborih angelov, katerih poimenovanja izhajajo iz pisem apostola Pavla in so razporejeni v treh trojicah: serafi, kerubi in prestoli; gospostva, mo\xc4\x8di in oblasti; vladarstva, nadangeli in angeli._NEWLINE_Z angeli se je veliko ukvarjal Toma\xc5\xbe Akvinski, ki si je zato prislu\xc5\xbeil vzdevek Doctor Angelicus - Angelski u\xc4\x8ditelj._NEWLINE_V dana\xc5\xa1njem \xc4\x8dasu je v katoli\xc5\xa1ki Cerkvi med ljudskimi mno\xc5\xbeicami vera v angele (pa tudi v hudi\xc4\x8de) nekoliko ope\xc5\xa1ala, zato je pape\xc5\xbe Benedikt XVI. poudaril osrednji pomen verovanja v angele: \xc2\xbbAngele bi morali \xc4\x8dastiti vsaj toliko kot Marijo, brez njih se mnogo dogodkov iz Svetega pisma ne bi moglo zgoditi.\xc2\xab_NEWLINE_Teolo\xc5\xa1ka veda, ki se ukvarja z angeli, se imenuje angelologija.'